ນາໆຊາດ ພ້ອມແລ້ວ ທີ່ຈະໂອ້ລົມ ຖ້າອີຣ່ານ ຫາກຈິງຈັງ
ອີຣ່ານມີ​ກຳນົດທີ່​ຈະ​ພົບ​ປະ​ ກັບບັນດາ​ເຈົ້າ​ໜ້າ​ທີ່ ຈາກຫ້າ​ປະ​ເທດສະ​ຊິ​ກຖາວອນ ຂອງສະພາຄວາມ​ໝັ້ນຄົງສະຫະ​ປະຊາ​ຊາດ ແລະ​ເຢຍຣະ​ມັນ ໃນໄວໆນີ້.
ລັດຖະມົນຕີການຕ່າງປະເທດສະຫະລັດ ທ່ານ John Kerry ກ່າວວ່າ ປະຊາຄົມນາໆຊາດພ້ອມແລ້ວທີ່ຈະສະໜອງຕອບ ຖ້າຫາກວ່າອີຣ່ານຕຽມທີ່ຈະເປີດການໂອ້ລົມແບບມີເນຶ້ອຫາ ສາລະຢ່າງແທ້ຈິງ ໃນການເຈລະຈາທີ່ຈະມີຂື້ນໃນໄວໆນີ້ ທ່ານ Kerry ກ່າວທີ່ກຸງວໍຊິງຕັນ ໃນວັນສຸກວານນີ້ວ່າ ທາງ ເລືອກກໍມີ ຢູ່ວ່າ ອີຣ່ານນັ່ງລົງແລະເຈລະຈາຢ່າງສົມເຫດສົມ ຜົນ ຫລືວ່າ ປະເຊີນ ກັບການຢູ່ຢ່າງໂດດດ່ຽວຫລາຍຂື້ນ ທ່ານ Kerry ກ່າວວ່າ ສະຫະລັດ ພ້ອມແລ້ວທີ່ຈະໃຫ້ການ ທູດເປັນຜູ້ໄດ້ຮັບໄຊຊະນະໃນການຮັບມືກັບ ອີຣ່ານ ແຕ່ ໃນຂະນະດຽວກັນທ່ານກໍໄດ້ ກ່າວຢໍ້າເຖິງນະໂຍບາຍຂອງ ປະທານາທິບໍດີ Barack Obama ທີ່ວ່າ ທາງເລືອກທັງໝົດນັ້ນ ໄດ້ວາງໄວ້ຢູ່ເທິງໜ້າໂຕະ ເພື່ອຍຸຕິອີຣ່ານບໍ່ໃຫ້ ສ້າງອາວຸດນິວເຄລຍ ອີຣ່ານ ມີກຳນົດທີ່ຈະພົບປະກັບບັນດາເຈົ້າໜ້າທີ່ຈາກຫ້າປະເທດສະຊິກ ຖາວອນຂອງ ສະພາໝັ້ນຄົງສະຫະປະຊາຊາດແລະເຢຍຣະມັນ ໃນວັນທີ 26 ເດືອນກຸມພາ ທີ່ປະເທດ Kazakhstan ທ່ານ Kerry ຍັງກ່າວໃນວັນສຸກວານນີ້ວ່າ ສະຫະລັດ ກໍາລັງຊອກຫາຊ່ອງທາງເພື່ອສ້າງຄວາມກ້າວໜ້າກ່ຽວກັບເລື່ອງຊີເຣຍ ບ່ອນທີ່ສົງຄາມກາງເມືອງຍັງດຳເນີນຢູ່ຕໍ່ມາໃນເວລານີ້ ທ່ານກ່າວວ່າ ວໍຊິງຕັນກຳລັງຊັ່ງຊາເບິ່ງວ່າ ຈະເອົາບາດກ້າວຢ່າງໃດ ທ່ານ Kerry ໄດ້ພົບປະໃນວັນສຸກວານນີ້ ກັບລັດຖະມົນຕີຕ່າງປະເທດ ການາດາ ທ່ານ John Baird ໃນການຫາລືຄັ້ງທໍາອິດ ກັບເຈົ້າໜ້າທີ່ຂັ້ນສູງຂອງຕ່າງປະເທດໃນນາມລັດ ຖະມົນຕີຕ່າງປະເທດສະຫະລັດ